Američki naučnik kritikuje privatizaciju u istočno-evropskim zemljama
Trend ka demokratizaciji tokom proteklih pet godina dao rezultate u unapredjenju sloboda u Bugarskoj, Hrvatskoj, Srbiji i Crnoj gori, G
Američki politikolog, Džon Guld, koji se bavi post-komunističkom Evropom, rekao je okupljenima u vašingtonskom Vudrou Vilson Centru da su autoritarne vlade u istočnoevropskom regionu suočene sa sve većim pritiskom da preduzmu mere za uspostavljanje demokratije i institucija zapadnog stila. Profesor Džon Guld, sa Kolorado Koledža, kaže da ima sve više dokaza da zemlje u tranziciji koje su najdemokratskije takodje beleže najveći ekonomski uspeh. Guld je dodao da će, kako ih je nazvao, ne-liberalni režimi poput Rusije, Azerbejdžana, Kirgistana i Belorusije verovatno naići na veći strani i domaći pritisak da usvoje institucije zapadnog stila, posebno vladavinu zakona. On kaže da je trend ka demokratizaciji tokom proteklih pet godina dao rezultate u unapredjenju sloboda u Bugarskoj, Hrvatskoj, Srbiji i Crnoj gori, Gruziji i Ukrajini. Guld navodi da su, mada ima nekoliko metoda privatizacije državne imovine, zemlje koje su dozvolile strancima da otkupe državne kompanije bile najuspešnije. Madjarska i Estonija su ekonomije koje se rangiraju najviše u smislu privlačnosti za direktne strane investicije. Guld ističe da privatizacija, iznad svega, mora da bude transparentan proces. ”Kada se nudi toliko mnogo, svi su podložni korupciji. Moramo da pretpostavimo da su joj svi podložni. Odgovor na to nisu bolji ljudi, već bolje institucije, konkurentnije institucije, transparentnost, više konkurencije i slobodnija štampa,“ ukazuje Guld i dodaje da je ključna greška privatizacije početkom devedesetih bila pretpostavka da je svaki privatni vlasnik, bez obzira da li je korumpiran ili ne, bolji od vlade. On dodaje da je unutrašnja privatizacija, u kojoj prisni prijatelji često korumpiranih političkih lidera dobijaju kontrolu nad državnim vlasništvom, bila široko rasprostranjena u Rusiji, ali da je uopšte nije bilo u Baltičkim državama. Guld takodje podvlači da je, zato što strani investitori generalno insistiraju na jakim institucijama, poslovna zajednica, čak i u represivnim društvima, sve glasnija u zahtevima da se sprovedu reforme i uspostavi politička odgovornost.